姑蘇行送胡唐臣奉議入幕
作者：郭祥正
朝代：宋

paragraphs: 登姑蘇，望五湖。
范蠡扁舟竟何在，吳王宫殿惟荒墟。
民貪吏狡郡多事，煮鹽爲盜無完膚。
使君誰何好平恕，寛則脂韋猛則虎。
只今卧治聞黄公，更得高才歸幕府。
願令里巷歌召南，風化流行成樂土。
昔年引對大明殿，國論軒軒動人主。
往持使節臨朔方，威霽秋霜愛春雨。
玉上青蠅誰强指，鼻端白堊寧傷斧。
升沈偶爾非吾嗟，不用東方且爲鼠。
豈聞絕代無佳人，何必西施妙歌舞。
盛傾綠酒鱠肥鱸，承詔還從大梁去。